CELEX: 62010TN0190
Language: da
Date: 2010-04-22 00:00:00
Title: Sag T-190/10: Sag anlagt den 22. april 2010 — Egan og Hackett mod Parlamentet

19.6.2010   
            
            
               DA
            
            
               Den Europæiske Unions Tidende
            
            
               C 161/55
            
         
      Sag anlagt den 22. april 2010 — Egan og Hackett mod Parlamentet
      (Sag T-190/10)
      (2010/C 161/87)
      Processprog: engelsk
      
         Parter
      
      
         Sagsøgere: Kathleen Egan (Athboy, Irland) og Margaret Hackett (Borris-in-Ossory, Irland) (ved barristers C. MacEochaidh, SC, og J. Goode samt solicitor K. Neary)
      
         Sagsøgt: Europa-Parlamentet
      
         Sagsøgernes påstande
      
      
                  —
               
               
                  Sagen antages til realitetsbehandling.
               
            
                  —
               
               
                  Europa-Parlamentets afgørelse af 12. februar 2010 (A(2010)579) om afslag på aktindsigt i visse oplysninger, som sagsøgerne ønskede ved deres oprindelige begæring af 16. december 2009 og den efterfølgende genfremsatte begæring af 28. januar 2010, annulleres i henhold til artikel 263 TEUF.
               
            
                  —
               
               
                  Parlamentet tilpligtes at betale sagens omkostninger.
               
            
         Søgsmålsgrunde og væsentligste argumenter
      
      Med nærværende søgsmål nedlægger sagsøgerne i henhold til artikel 263 TEUF påstand om annullation af Europa-Parlamentets afgørelse af 12. februar 2010 (A(2010)579) om afslag på aktindsigt i dokumenter, som består af offentlige registre over assistenter — enten akkrediterede eller ansat på anden måde — for medlemmer af Europa-Parlamentet, der indeholder sådanne assistenters navne og/eller sådanne assistenters finansielle interesser.
      Sagsøgerne har til støtte for søgsmålet gjort gældende, at Parlamentet med urette anvendte forordning (EF) nr. 1049/2001 (1) og forordning (EF) nr. 45/2001 (2) som hjemmel for at give afslag på adgang til dokumenter, som allerede var offentligt tilgængelige. I den forbindelse har sagsøgerne gjort flere anbringender gældende:
      
                   
               
               
                  For det første undlod Parlamentet i tilstrækkeligt omfang at begrunde den anfægtede afgørelse, hvorved det tilsidesatte artikel 8 i forordning (EF) nr. 1049/2001.
               
            
                   
               
               
                  For det andet indeholder den anfægtede afgørelse fejlbedømmelser hvad angår undtagelsen i henhold til artikel 4, stk. 1, litra b), i forordning nr. 1049/2001, da det heraf fremgår, at udbredelsen af de omhandlede dokumenter ville være til skade for privatlivets fred i forhold til de pågældende personer, og/eller den anfægtede afgørelse undlader at foretage en bedømmelse af det egentlige indhold af artikel 4, stk. 1, litra b), og/eller det fremgår af den anfægtede afgørelse, at den offentlige interesse i aktindsigt i offentlige registre over assistenter for medlemmer af Europa-Parlamentet mindskes, når personen ikke længere har en sådan stilling.
               
            
                   
               
               
                  Desuden tilsidesætter den anfægtede afgørelse væsentlige formforskrifter, idet sagsøgerne ikke var blevet oplyst om mulighederne for domstolsprøvelse i tilfælde af afslag på den genfremsatte begæring, hvilket kræves af artikel 8 i forordning (EF) nr. 1049/2001.
               
            
                   
               
               
                  Endelig tilsidesætter den anfægtede afgørelse principperne om demokrati, gennemsigtighed, proportionalitet, lighed og forbuddet mod forskelsbehandling ved at nægte adgang til offentlige dokumenter, når der tidligere i henhold til forordning (EF) nr. 1049/2001 kunne gives aktindsigt i sådanne dokumenter.
               
            
         (1)  Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT L 145, s. 43).
      
         (2)  Europa-Parlamentets og Rådets forordning (EF) nr. 45/2001 af 18.12.2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8, s. 1).